
A terrorizmus elleni küzdelem és az emberi jogok sérelmének egyensúlya az Emberi Jogok Európai Bíróságának joggyakorlatában

A terrorfenyegetettség a XXI. századra globális méretű jelenséggé nőtte ki magát. E problémával minden állam szembesül napjainkban – kulturális értékeitől, politikai berendezkedésétől és szűkebb politikai kontextusaitól függetlenül. Minthogy a mai, „megváltozott világban” újfajta válaszokat kell adniuk a liberális demokráciáknak e kérdésre, egyre inkább tarthatóvá válik azon álláspont, miszerint nagyobb mértékű szabadságkorlátozás fogadható el indokoltnak a nemzetbiztonsági érdekek védelme során.
Mindemellett, a terrorizmus elleni küzdelemben a demokratikus államoknak figyelembe kell venniük azokat az alapvető jogokat, amelyeken politikai rendszerük alapul. Szabadság kontra biztonság? E két érték között az egyensúlyt megtalálni nem könnyű. Dolgozatomban, az Emberi Jogok Európai Bíróságának joggyakorlatát segítségül hívva igyekszem bemutatni, hogy miként valósul meg regionális szinten az emberi jogok védelme a „terrorizmus korában”.



